ORDE do 13 de abril de 2011 pola que se establecen as condicións da emisión de obrigacións da Comunidade Autónoma de Galicia polo importe de 43 millóns de euros.
CONSELLERÍA DE FACENDA — III. OUTRAS DISPOSICIÓNS — 14/04/2011

Con base no artigo 33º da Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011, autorízase a realización das operacións financeiras recollidas na indicada lei, mediante a emisión de débeda pública ou a concertación de créditos.
Así mesmo, no artigo 33º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, establécese que as emisións de débeda pública ou operacións de crédito que realice a comunidade terán que ser autorizadas, en todo caso, polo conselleiro de Economía e Facenda dentro dos límites sinalados pola lei, ao cal corresponderá, tamén, autorizar as súas características técnicas e o seu tipo de xuro, se estes non fosen determinados pola súa lei de creación. Esta facultade corresponde na actualidade á conselleira de Facenda en virtude da nova estructuración dos departamentos da Xunta, regulada polos decretos 79/2009, do 19 de abril e 83/2009, do 21 de abril.
Mediante acordo do Consello de Ministros do 25 de febreiro de 2011, obtívose a autorización establecida no artigo 14º.3 da Lei orgánica 8/1980, do 22 de setembro, de financiamento das comunidades autónomas.
Por todo isto,
DISPOÑO:
Artigo único.-Esta orde ten por obxecto realizar unha emisión de débeda pública da Comunidade Autónoma de Galicia (o Emisor) por un importe nominal de 43 millóns de euros. Esta emisión realízase baixo a forma de obrigas simples, non garantidas e non subordinadas da Xunta de Galicia (as Obrigacións), representadas mediante anotacións en conta, ao abeiro dos artigos 55º e seguintes da Lei 24/1988, do 28 de xullo, do mercado de valores.
A emisión de débeda pública que autoriza esta orde terá as características que se detallan a seguir:
Importe nominal da emisión: corenta e tres (43) millóns de euros.
Data de emisión e desembolso: 15 de abril de 2011.
Data de vencemento: 15 de abril de 2016, con suxeición á convención de día hábil seguinte non axustado (Folowing Unadjusted).
Prezo da emisión por obrigas: a par (100% do importe nominal de cada obriga), libre de gastos para o subscritor.
Importe nominal de cada obriga: cen mil (100.000) euros.
Entidade colocadora: HSBC Bank plc.
Subscrición: a emisión das obrigacións está destinada a investidores cualificados e o seu desembolso será realizado a través da entidade colocadora da emisión na data de emisión e desembolso, coa intervención do Banco de España consonte os procedementos que este ten establecidos para os membros do Mercado de Débeda Pública en Anotacións.
Cupón: as obrigas devengarán e o emisor pagará un cupón anual por anos vencidos, o día 15 de cada mes de abril, a partir do 15 de abril de 2012 e ata a data de vencemento (ambas inclusive), ao tipo de xuro e conforme os períodos de devengo de cupóns referidos a continuación.
Cada período de devengo de cupóns vai desde a data de pagamento de cupóns (incluída), á seguinte (excluída), no entendemento de que o primeiro período de devengo de cupóns comezará na data de emisión e desembolso, e o último finalizará na data de vencemento.
Día hábil: será calquera día considerado hábil segundo o calendario do sistema TARGET 2.
Convención do día hábil: cando calquera data de pagamento teña a consideración de inhábil no sistema TARGET 2, ou aquel que poida substituílo no futuro, o pagamento dos cupóns e o reembolso pola amortización das obrigas efectuarase o día hábil seguinte segundo o calendario do devandito sistema.
O tedor dos valores non terá dereito a percibir xuros como consecuencia deste posible atraso.
Nos casos en que, de acordo coa lexislación vixente, sexa aplicable a devolución da retención practicada nos cupóns desta emisión, será o Banco de España quen xestione o correspondente procedemento, segundo se establece na orde da Consellería de Economía e Facenda do 16 de xuño de 2004, publicada no Diario Oficial de Galicia o día 18 de xuño de 2004.
Cotización: as obrigas estarán representadas mediante anotacións en conta e inscritas na Sociedade de Xestión dos Sistemas de Rexistro, Compensación e Liquidación de Valores, S.A. (Iberclear) e solicitarase a súa admisión á negociación no Mercado de Débeda Pública en Anotacións na forma prevista nos artigos 55º e seguintes da Lei 24/1988, do 28 de xullo, do mercado de valores, e nos demais preceptos legais aplicables na materia.
Fiscalidade: de conformidade co previsto no artigo 14º.5 da Lei orgánica 8/1980, do 22 de setembro, de financiamento das comunidades autónomas, esta emisión goza dos mesmos beneficios e condicións que a débeda pública do Estado.
Amortización das obrigas: as obrigas serán amortizadas na súa totalidade a par (100% do importe nominal de cada obriga), na data de vencemento.
Tipo de xuro: para o primeiro período de xuro (é dicir desde a data de emisión e desembolso, incluída, ata o 15 de abril de 2012, excluído), as obrigacións devengarán un tipo de xuro fixo do 5,914 %.
Para os seguintes períodos de xuro (é dicir, desde o 15 de abril de 2012, incluído ata o 15 de abril de 2016, excluído) o tipo de xuro fixarase anualmente e resultará de engadir oa tipo base ou índice (conforme este termo se define a continuación) a marxe do 1,55%.
Os xuros calcularanse sobre a base cálculo Act/Act (ICMA), sen axuste ningún de cada período de devengo de cupóns como resultado da convención de día hábil seguinte non axustado.
Tipo base ou índice: será a rendibilidade xenérica dos bonos do Estado Español que o mercado considere como referencia (benchamark) para un prazo de 5 anos, tal e como esta se publica en Bloomberg baixo a mención
, (en diante, o índice). A observación do índice terá lugar o segundo día hábil anterior ao inicio de cada período de devengo de cupóns tomando o nivel de peche do mercado correspondente ás 6.00 p.m. de Madrid do terceiro día hábil anterior ao inicio de cada período de devengo de cupóns, agás o índice para o primeiro período de devengo de cupóns, que se fixou o día 6 de abril de 2011.
No caso de que o índice non fose publicado en Bloomberg por calquera causa, o axente de cálculo, Citibank N.A., determinará o índice, á súa enteira discreción, da seguinte maneira:
a) Por referencia aos datos proporcionados por Corretaje e Información Monetaria y de Divisas, S.A. na súa páxina web
http://www.cimd.es/eng/cotizaciones/dp_espan.asp o segundo día hábil anterior ao inicio do correspondente período de devengo de cupóns
; ou
b) Se non fose posible determinar o índice de acordo coa letra a) anterior, utilizando calquera método considerado polo axente de cálculo como habitual no mercado financeiro para determinar a rendibilidade dos bonos do Estado español a un prazo de 5 anos o segundo día hábil anterior ao inicio do correspondente período de devengo de cupóns.
Pagamento de xuros e amortización: o pagamento dos xuros e a amortización das obrigacións serán realizados polo Banco de España, consonte o establecido no convenio marco, con data do 7 de novembro de 2005, sobre prestación do servizo de tesouraría e do servizo financeiro da débeda pública.
Lei aplicable: as obrigacións e todas as cuestións que deriven ou garden relación coas obrigas rexeranse e interpretaranse de conformidade coas leis españolas.
Xurisdición: os tribunais da cidade de Madrid teñen xurisdición exclusiva para resolver calquera disputa que xurda ou estea relacionada coas obrigas.
Disposición derradeira
Esta orde terá efectos desde o mesmo día da súa publicación no Diario Oficial de Galicia.
Santiago de Compostela, 13 de abril de 2011.
Marta Fernández Currás
Conselleira de Facenda